b'\n_START_ARTICLE_\nAnna Mahler\n_START_SECTION_\nLiv\n_START_PARAGRAPH_\nAnna Mahler var datter av komponisten og dirigenten Gustav Mahler og Alma Schindler. Faren d\xc3\xb8de tidlig, og arven gjorde Annas mor temmelig bemidlet. Siden hun i tillegg var b\xc3\xa5de ung og vakker ble hun heftig omsvermet og fikk snart et ry som femme fatale. Hun begynte som salonni\xc3\xa8re for Wiens kulturelite, og knyttet forbindelser med mange av Europas kulturpersonligheter. Anna ble hovedsakelig en nyttig tjener for den dominerende moren, og skolegangen ble neglisjert._NEWLINE_Anna Mahler giftet seg allerede som seksten\xc3\xa5ring, sannsynligvis for \xc3\xa5 slippe unna hjemmemilj\xc3\xb8et, men ekteskapet tok slutt etter f\xc3\xa5 m\xc3\xa5neder. I 1923 flyttet hun med komponisten Ernst Krenek til Berlin. De giftet seg i 1924 og skilte seg \xc3\xa5ret etter. Anna reiste til Roma for \xc3\xa5 studere malerkunst hos Giorgio de Chirico, fra 1925 gikk hun over til skulptur. Et kort ekteskap med forleggeren Paul Zsolnay resulterte i en datter som vokste opp hos faren._NEWLINE_Anna Mahlers far var av j\xc3\xb8disk avstamming, og i 1939 flyktet hun til London. Hun giftet seg med den russiske dirigenten Anatole Fistoulari og fikk datteren Marina med ham. Mot slutten av andre verdenskrig bodde hun i n\xc3\xa6rheten av moren og stefaren i California. Etter morens d\xc3\xb8d arvet hun tilstrekkelig til \xc3\xa5 kunne sl\xc3\xa5 seg ned i Spoleto, der hun bodde sammen med regiss\xc3\xb8ren og manusforfatteren Albrecht Joseph. De giftet seg i 1970. Fra 1985 bodde hun i n\xc3\xa6rheten av datteren Marina i London.\n_START_SECTION_\nVerk\n_START_PARAGRAPH_\nNesten alle Anna Mahlers arbeider fra den tidlige skaperperioden ble \xc3\xb8delagt i bombeangrep mot Berlin og Wien under andre verdenskrig._NEWLINE_Hun var inspirert av Auguste Rodin, Aristide Maillol, og framfor alt Wilhelm Lehmbruck, og endret aldri stil. Hun meislet figurativt i stein, hovedsakelig kvinnekropper. Fritz Wotruba, som var en av de mest betydelige \xc3\xb8sterrikske skulpt\xc3\xb8rene p\xc3\xa5 1900-tallet, gav henne litt undervisning og impulser._NEWLINE_Blant arbeidene hennes h\xc3\xb8rer ogs\xc3\xa5 en serie bronsebyster av kjente kunstnere og musikere, blant andre Arnold Sch\xc3\xb6nberg, Alban Berg, Artur Schnabel, Otto Klemperer, Bruno Walter, Rudolf Serkin, Wilhelm Furtw\xc3\xa4ngler, Victor de Sabata, Carl Zuckmayer, Leo Perutz, Hermann Broch, Franz Werfel, Fritz Wotruba, Fritzi Massary, Julie Andrews.'